ועדת הפנים ואיכות הסביבה, כנסת 15, פרוטוקול מספר 95, 2000-05-17 10:35

דוד אזולאי: אני פותח את ישיבה מספר 2 היום – הצעת חוק הרשויות המקומיות (בחירת ראש הרשות וסגניו וכהונתם) (תיקון – בחירת מועמד יחיד), התש"ס-1999, של קבוצת חברי הכנסת.

דוד אזולאי: חברת הכנסת יהודית נאות, בבקשה.

יהודית נאות: הצעת החוק הזאת היא לא כך כך מהותית, להוציא מקרים, די נדירים, שבהם יש מועמד יחיד לראש רשות.

יהודית נאות: החוק הנוכחי קובע שכדי שהוא יעבור איזה מכסה מסויימת של תומכים, לוקחים את הקלפיות של הבחירה למועצת העיר כדי לקבוע מהו סך הכל הקולות הכשרים.

יהודית נאות: שהרי אם יש רק מועמד יחיד, בקופסה לראש הרשות יכול להיווצר מצב שהוא, אשתו ובנותיו, וכל השאר לא יצביעו, יש רק מועמד אחד.

יהודית נאות: ואם אנחנו לא מאפשרים להביע דעה לגבי מועמדותו, המחוקק חשב על זה ואמר:

יהודית נאות: לא יכול להיות שרק עשרה מבני משפחתו יצביעו בעדו, נספור את הקולות בקלפי למועצת העיר והוא יצטרך לקבל 40% מהקולות הכשרים למועצת העיר.

יהודית נאות: אני אומרת: זה לחוד וזה לחוד.

יהודית נאות: ולכן, נעשה כמו בבחירות לראש הממשלה.

יהודית נאות: אם יש מועמד יחיד, יהיו שני סוגי פתקים – בעד ונגד.

יהודית נאות: ואז הוא ייבחר אם יהיו 40% בעדו.

גיורא רוזנטל: ואם לא?

גיורא רוזנטל: מה יהיה אחרי זה?

יהודית נאות: סליחה,טעיתי.

יהודית נאות: אם יהיו יותר בעדו מאשר נגדו – הוא נבחר.

יהודית נאות: ואם לא – אותו מצב שהיה קורה אם הוא לא היה עובר את ה-40% הקולות הכשרים למועצה.

גיורא רוזנטל: פה זה נהפך למעין תיאורטי, כי הסיכוי שהמקרה הראשון יקרה הוא הרבה יותר קטן מאשר המקרה השני.

סיגל קוגוט: לא נכון.

סיגל קוגוט: להיפך, הוא לא צריך לקבל 50% מהקולות למועצה.

סיגל קוגוט: הוא צריך לקבל יותר בעדו מאשר נגדו.

גיורא רוזנטל: נניח שלא היה לו יותר, מה אז קורה?

סיגל קוגוט: המועצה בוחרת.

סיגל קוגוט: ככה זה היה.

דוד אזולאי: מה הדין היום לגבי ראש רשות שלא עבר את ה-40%?

סיגל קוגוט: המועצה בוחרת אם הוא יחיד.

דוד אזולאי: מה הבעיה?

דוד אזולאי: אותו דבר יהיה אם לא יהיה לו יותר בעד.

דוד אזולאי: גם פה זה ילך למועצה.

דוד אזולאי: כל מה שרוצה חברת-הכנסת יהודית נאות זה שיהיה רוב שאכן בחר את ראש הרשות שהוא מועמד יחיד.

דוד אזולאי: היא רוצה שבקלפי יבוא לידי ביטוי שהוא קיבל יותר בעד, ואני מבין שאפילו אם הוא קיבל קול אחד יותר בעד, הוא נבחר.

יהודית נאות: השאלה איך קובעים את הרף.

יהודית נאות: אני גם סבורה שלא נאה להסתמך על קלפי אחרת לקבוע מהו סך הכל הקולות הכשרים.

יהודית נאות: נגיד שהיו זיופים בבחירות למועצה, איך הוא ייבחר?

יהודית נאות: יש ערעור על זה.

יהודית נאות: הוא לא ייבחר כראש רשות?

יהודית נאות: כל קופסה לעניינה היא.

דוד אזולאי: המועצות האזוריות מביעות התנגדות להצעה הזאת.

דוד אזולאי: משום מה הם החליטו לא לבוא היום והם שלחו את התנגדותם בכתב.

דוד אזולאי: אני אקריא אותה לחברי הוועדה.

סיגל קוגוט: הנימוקים שלהם באמת לא מובנים.

דוד אזולאי: המכתב מופנה לגברת מירי פרנקל-שור, היועצת המשפטית.

דוד אזולאי: "בהמשך לשיחתנו בנדון, הנני מודיעך כי הבאתי את הנושא לדיון במזכירותנו.

דוד אזולאי: בהתאם לדעות הכלליים שנשמעו בנושא התגבשה עמדתנו לפיה אנו מעדיפים את המצב הקיים לפיו מועמד יחיד הופך למועמד נבחר.

דוד אזולאי: איננו תומכים בהצעה לפיה המועמד היחיד, שלעתים קרובות הוא ראש רשות מכהן, יעמוד לבחירה לפי שיטת בעד ונגד, מצב שיכול להביא לבחירה על ידי מועצת הרשות ושם הדבר עלול להיחתך על ידי רוב של אחד או שניים".

אהוד שילת: הבעיה היא אחת.

אהוד שילת: כאשר הוא מעדיף את המצב הקיים, הוא פשוט לא יודע מה המצב הקיים.

יהודית נאות: החוק הזה במיוחד לא בעייתי כל כך בערים הגדולות.

יהודית נאות: הבעיה היא במועצות המקומיות, ששתי חמולות מעמידות מועמד יחיד.

יהודית נאות: לכן אני אומרת שצריך לתת כלי שבו יוכלו להצביע גם נגד.

יהודית נאות: זה מיועד לתקן מצבים לא בריאים במועצות המקומיות.

אהוד שילת: מדובר על מועצות אזוריות.

אהוד שילת: ההבדל הגדול בין השניים הוא, שבמועצה מקומית ועירייה החוק רתם את ראש הרשות לעגלה של רשימה מסויימת.

אהוד שילת: אין ראש רשות עצמאי.

אהוד שילת: הוא חייב להיות ראשון ברשימת מועמדים שמוגשת על ידי סיעה של הכנסת או סיעה מקומית, אבל הוא רתום לעגלה כזאת.

אהוד שילת: זה בכלל לא קיים במועצות האזוריות.

אהוד שילת: שם ראש רשות זו באמת מועמדות אישית והיא לא קשורה לשום רשימה.

דוד אזולאי: החשש שלהם הוא שכמה מושבים יתאגדו כנגדו.

סיגל קוגוט: למה שלא יהיו בחירות בעדו או נגדו.

דוד אזולאי: אני חושב שהצעת החוק הזאת, שמדברת על הרשויות המקומיות, בהחלט יכולה לחול גם על המועצות האזוריות.

דוד אזולאי: אין שום מניעה ואין שום הבדל בין מועצה אזורית למועצה מקומית.

סיגל קוגוט: יש דבר אחד, זה נמצא בצו, זה לא נמצא בחוק.

סיגל קוגוט: למעשה צריך שמשרד הפנים יתחייב לתקן את הצו לפי ההצעה הזאת.

יהודית נאות: הוועדה תחליט שמשרד הפנים יתקן את זה בהתאמה.

מירית דובר: האם להוסיף, למען הזהירות, שראש רשות שנבחר על ידי המועצה במקרה הזה, יהיו לו כל הזכויות שיש לראש רשות שנבחר בבחירות על ידי הבוחרים ולא על ידי המועצה?

מרים פרנקל-שור: זה דבר שהוא ברור מאליו.

יהודית נאות: אנחנו לא מדברים פה על סמכויות, אנחנו מדברים על דרך בחירה.

יהודית נאות: מאותו רגע חל עליו כל מה שיש לראש עיר.

מרים פרנקל-שור: האם אנחנו מחילים את זה גם המועצות האזוריות?

דוד אזולאי: אנחנו מחילים את זה גם על המועצות האזוריות.

מרים פרנקל-שור: ואנחנו ממליצים בפני משרד הפנים לתקן את צו המועצות האזוריות.

דוד אזולאי: אם כך, אנחנו מאשרים את הצעת החוק ומעבירים אותה לקריאה ראשונה.

מרים פרנקל-שור: בכל זאת אני רוצה לשאול.

מרים פרנקל-שור: אהוד, למה התיקון לא יבוא בחוק המועצות האזוריות, בחירת ראש המועצה?

מרים פרנקל-שור: למה הוא לא יכול להשתלב שם?

מרים פרנקל-שור: למה צריך לתקן את צו המועצות האזוריות?

סיגל קוגוט: כי הכל נמצא בצו.

אהוד שילת: החוק הוא מאוד שטחי.

אהוד שילת: אין בו שום פירוטים.

אהוד שילת: כל ההוראות של הבחירה נמצאות בצו.

יהודית נאות: העניין הוא שספירת קולות וקביעת הזוכה זה בצו.

סיגל קוגוט: זה היה יכול להיות בחוק.

יהודית נאות: זה צריך להיות בחוק.

יהודית נאות: אני אתקן.

אהוד שילת: את זה היה צריך לעשות כשחוקקו את חוק בחירת ראש הרשות וראשי מועצה.

אהוד שילת: אבל דוד מגן, שהביא את החוק הזה בלחץ אדיר, עשה אותו כמה שפחות כדי שזו תהיה סיכה דקה ולא חוק גדול.

אהוד שילת: הוא ידע שעם חוק גדול זה מאוד קשה, ובאמת נשארו סעיפים שמטבעם להיות שם.

מרים פרנקל-שור: אנחנו מעבירים את הצעת החוק כפי שהיא ואתם תתקנו בהתאם.

מרים פרנקל-שור: בעצם זה לא חיוב שלכם, זו המלצה של הוועדה.

מרים פרנקל-שור: ואם השר לא רוצה?

אהוד שילת: כשמתקנים תיקון בחוקי הבחירות, בפקודת העיריות, בפקודת המועצות המקומיות ובצו מועצות אזוריות אנחנו מתקנים באופן אוטומטי גם את החקיקה שלנו.

דוד אזולאי: הסיכום של הדיון יהיה כך: אנחנו מעבירים את הצעת החוק הזאת לקריאה ראשונה, והוועדה ממליצה למשרד הפנים לתקן בצו המועצות האזוריות את התיקונים הדרושים.

דוד אזולאי: תודה רבה, ישיבה זו נעולה.